Broj: 711-I-171-P-275-20/22-06-17

Zagreb, 10. prosinca 2021.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka i Tatijane Vučetić, kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11, 12/12, 126/12, 48/13, 57/15 i 98/19, u daljnjem tekstu: ZSSI)**, u predmetu dužnosnika Stjepana Baranašića, člana Uprave trgovačkog društva Hrvatske autoceste d.o.o., pokrenutog odlukom Povjerenstva Broj: 711-I-1834-P-275-20/21-04-17 od 15. listopada 2021.,** na 151. sjednici Povjerenstva, održanoj 10. prosinca 2021., donosi sljedeću

**ODLUKU**

**I. Dužnosnik Stjepan Baranašić, član Uprave trgovačkog društva Hrvatske autoceste d.o.o., istodobnim obnašanjem navedene dužnosti i obavljanjem funkcije člana Općinskog vijeća Općine Mala Subotica, kao druge javne dužnosti, u razdoblju od 13. lipnja 2018. do donošenja ove odluke, počinio je povredu članka 13. stavka 1. ZSSI-a.**

**II. Dužnosnik Stjepan Baranašić, član Uprave trgovačkog društva Hrvatske autoceste d.o.o., istovremenim primanjem plaće za obnašanje navedene dužnosti i primanjem naknade za obavljanje funkcije člana Općinskog vijeća Općine Mala Subotica, koja je u 2017. iznosila 480,00 kn, u 2018. 960,00 kn, u 2019. 720,00 kn te u 2021. 840,00 kn, počinio je povredu članka 12. ZSSI-a.**

**III. Za povrede ZSSI-a, opisane pod točkama I. i II. izreke ove odluke, dužnosniku Stjepanu Baranašiću izriče se sankcija iz članka 42. stavka 1. podstavka 2. ZSSI-a, obustava isplate dijela neto mjesečne plaće u ukupnom iznosu od 2.000,00 kn, koja će trajati 4 mjeseca te će se izvršiti u 4 jednaka uzastopna mjesečna obroka, svaki u pojedinačnom mjesečnom iznosu od 500,00 kn.**

**IV. Upućuje se dužnosnik da u roku od 30 dana od dana primitka ove Odluke razriješi situaciju povrede odredbi ZSSI-a opisanu pod točkama I. i II. ove izreke, a u protivnom će Povjerenstvo protiv dužnosnika pokrenuti novi postupak sukoba interesa.**

Obrazloženje

Povjerenstvo je na 145. sjednici, održanoj dana 15. listopada 2021., pod točkom I. izreke pokrenulo postupak za odlučivanje o sukobu interesa protiv dužnosnika Stjepana Baranašića, člana Uprave trgovačkog društva Hrvatske autoceste d.o.o., zbog moguće povrede članka 13. stavka 1. ZSSI-a, koja proizlazi iz istovremenog obnašanja navedene dužnosti i obavljanja funkcije člana Općinskog vijeća Općine Mala Subotica, kao druge javne dužnosti.

Pod točkom II. izreke ove odluke pokrenut je postupak protiv navedenog dužnosnika zbog moguće povrede članka 12. ZSSI-a, koja proizlazi iz istovremenog primanja plaće za obnašanje navedene dužnosti i primanja naknade za obavljanje funkcije člana Općinskog vijeća Općine Mala Subotica, koja je u 2017. iznosila 480,00 kn, u 2018. 960,00 kn, u 2019. 720,00 kn te u 2021. 840,00 kn.

Dužnosnik Stjepan Baranašić zaprimio je navedenu odluku 5. studenoga 2021., te se na istu očitovao.

U svom očitovanju dužnosnik navodi da je na lokalnim izborima održanima u 2017., sukladno odredbama Zakona o lokalnim izborima, izabran za člana Općinskog vijeća Općine Mala Subotica te da od tada prima naknadu za obavljanje navedene javne dužnosti, kao i da je 13. lipnja 2018. imenovan za člana Uprave trgovačkog društva Hrvatske autoceste d.o.o., koje je u državnom vlasništvu.

Dužnosnik navodi da se ne radi o nespojivim funkcijama te iznosi da je zaključak Povjerenstva kako ne može za vrijeme obnašanja dužnosti člana Uprave navedenog trgovačkog društva istodobno obavljati funkciju člana člana Općinskog vijeća Općine Mala Subotica pogrešan, iako odredbama Zakonom o trgovačkim društvima („Narodne novine“ broj 111/93., 34/99., 121/99., 52/00., 118/03., 107/07., 146/08., 137/09., 125/11., 152/11., 111/12., 68/13., 110/15. i 40/19.) i Zakona o cestama („Narodne novine“ broj 84/11., 22/13., 54/13., 148/13., 92/14. i 110/19.) nije izričito propisano da članovi uprave trgovačkog društva u državnom vlasništvu mogu istovremeno obnašati drugu javnu dužnost.

Dužnosnik smatra da je odluka Povjerenstva neosnovana i arbitrarna, obzirom da suprotno odredbi članka 39. stavka 7. ZSSI-a, ne sadrži obrazloženje o povredi mjerodavnog prava za koje drži kako je pogrešno primijenjeno, te da nespojivost funkcija u smislu članka 13. stavka 1. ZSSI-a postoji samo kada zakon izričito propisuje nespojivost. Također iznosi da ZSSI izričito ne propisuje druge javne dužnosti čije bi istovremeno obnašanje bilo nespojivo s obnašanjem javne dužnosti iz članka 3. ZSSI-a te da ovu pravnu prazninu nije moguće tumačiti samovoljno, već sukladno drugim propisim.

Navodi da Zakon o trgovačkim društvima propisuje statusna pitanja i način rada trgovačkih društava, ali ne i nespojivost istovremenog obnašanja dužnosti člana uprave trgovačkog društva s drugom javnom dužnosti, te da je za jedinice lokalne samouprave mjerodavan Zakon o lokalnim izborima, koji izričito u članku 89. propisuje nespojivost dužnosti, i to u odnosu na općinske načelnike, gradonačelnike, župane i njihove zamjenike, ali ne i za članove općinskih vijeća. Dužnosnik navodi da se odredba članka 13. stavka 1. ZSSI-a treba tumačiti na način da pravna norma bude određena i predvidiva te u skladu sa zahtjevom pravne države, a da se zabrana iz članka 13. ZSSI odnosi na istovremenost obavljanja javnih dužnosti koje su izravno propisane člankom 89. Zakona o lokalnim izborima.

Nadalje se u očitovanju obrazlaže kako niti jedan propis izričito ne propisuje dopuštenost istovremenog obnašanja neke javne dužnosti s drugom javnom dužnošću, a zabranu jedino propisuje odredba članka 89. Zakona o lokalnim izborima, zbog čega ispravno tumačenje članka 13. stavka 1. ZSSI-a podrazumijeva uvažavanje blanketne norme članka 89. Zakona o lokalnim izborima, što prema njegovu stavu upućuje da istovremeno obnašanje dužnosti člana Uprave trgovačkog društva Hrvatske autoceste d.o.o. nije nespojivo s obnašanjem druge javne dužnosti člana Općinskog vijeća Općine Mala Subotica.

Također tumači da se istovremenim obnašanjem ovih dužnosti ne nalazi u sukobu interesa, jer je dužnosnik član Uprave trgovačkog društva, čija je djelatnost na državnoj razini upravljanje, održavanje i izgradnje autocesta, dok u obnašanju dužnosti člana Općinskog vijeća Općine Mala Subotica odlučuje o komunalnim pitanjima, te među njima ne može nastati poslovni odnos.

Iznosi se i da je u 2018., prilikom popunjavanja izvješća o imovinskom stanju po stupanju na dužnost člana Uprave trgovačkog društva Hrvatske autoceste d.o.o., naveo podatak da obnaša dužnost u navedenom Općinskom vijeću te da za to prima naknadu, ali da Povjerenstvo do 2021., kada je pokrenulo postupak, nije utvrđivalo nespojivost funkcija u kontekstu moguće zakonske povrede. Dužnosnik naglašava kako ovo znači da je podnošenjem izvješća o imovinskom stanju prikazao istinito stanje te da je Povjerenstvo izostankom bilo kakvog upozorenja da bi to bilo nespojivo potvrdilo njegovo uvjerenje da nije u sukobu interesa, odnosno da to nije suprotno odredbama ZSSI-a.

Navodi da, ako bi se čak i prihvatilo da je u ovoj situaciji zbog obavljanja nespojivih dužnosti bio u sukobu interesa i time kršio odredbi članka 13. stavka 1 ZSSI-a, ne bi ujedno bio i u sukobu interesa sukladno članku 12. ZSSI-a, odnosno u dvostrukom sukobu interesa. Dužnosnik tumači da je članstvo u Općinskom vijeću te primanje naknade za navedeno članstvo neodvojivo uzajamno povezano, iz čega proizlazi da pravilnim tumačenjem odredbi ZSSI-a ne bi bio u dva sukoba interesa, već eventualno u jednom produljenom sukobu interesa te da su samo članstvo i primanje naknade za rad dvije odvojene radnje koje u pravnom smislu ostvaruju biće istog zabranjenog ponašanja, pa njihova prostorna i vremenska povezanost čini jedinstvo samo jedne protupravne radnje, a nikako ne dvije radnje, kako je to pogrešno zaključilo Povjerenstvo, o čemu dužnosnik iznosi svoj stav na teorijskoj razini, odnosno pod uvjetom da je uopće i bio u sukobu interesa, u smislu članka 13. stavka 1 ZSSI-a.

Dužnosnik predlaže da se njegovi navodi provjere uvidom u podatke o imovinskom stanju o kojem je uredno, sukladno zakonskoj obvezi podnošenja izvješća, obavještavao Povjerenstvo, te da se postupak protiv njega obustavi i donese odluka kojom će se utvrditi da nije u sukobu interesa.

 Očitovanju prileži izvješće o imovinskom stanju od 5. srpnja 2018. koje je dužnosnik podnio Povjerenstvu povodom stupanja na dužnost člana Uprave trgovačkog društva Hrvatske autoceste d.o.o., u kojem je naveo da ovu dužnost obnaša profesionalno te podatke o plaći koju za to prima, kao i podatke o obavljanju druge javne dužnosti člana Općinskog vijeća Općine Mala Subotica.

Dužnosnik je osobno pristupio na na 150. sjednicu Povjerenstva održanu 3. prosinca 2021. te je u bitnome naveo da ostaje kod navoda iz očitovanja. Također, istaknuo je da su sve činjenice i okolnosti koje su raspravljene u ovome predmetu bile navedene u izvješću o imovinskom stanju koje je podnio 2018. povodom stupanja na dužnost, iz čega proizlazi da je postupio transparentno te da nije imao namjeru iste prikrivati, odnosno napominje kako su sve okolnosti moguće zakonske povrede bile poznate Povjerenstvu u trenutku podnošenja izvješća, a postupak protiv njega je pokrenut tek u 2021.

Obzirom da na ovoj sjednici nisu bili prisutni svi članovi Povjerenstva i da nije bila postignuta potrebna većina glasova nazočnih članova vezano za odluku o povredi ZSSI-a, odgođeno je odlučivanje, te je Povjerenstvo u ovome predmetu ponovno raspravljalo i glasovalo na 151. sjednici od 10. prosinca 2021. Dužnosnik je također pristupio i na 151. sjednicu na kojoj je ponovio da ostaje kod svih prethodno iznesenih navoda.

Uvidom u sudski registar Trgovačkog suda u Zagrebu, utvrđeno je da je pod matičnim brojem subjekta: 080391688, upisano trgovačko društvo Hrvatske autoceste d.o.o., čiji je jedini osnivač Republika Hrvatska, te da je Stjepan Baranašić, član Uprave istog trgovačkog društva od 13. lipnja 2018. do dana donošenja ove odluke.

U izvješću o imovinskom stanju koje je dužnosnik 5. srpnja 2018. podnio Povjerenstvu povodom stupanja na dužnost člana Uprave trgovačkog društva Hrvatske autoceste d.o.o., dužnosnik je naveo da navedenu obnaša profesionalno uz primanje plaće te da obnaša drugu javnu dužnost člana Općinskog vijeća Općine Mala Subotica

Člankom 3. stavkom 1. podstavkom 37. ZSSI-a propisano je da su predsjednici i članovi upravi trgovačkih društava koja su u većinskom državnom vlasništvu dužnosnici u smislu istog Zakona, stoga je Stjepan Baranašić povodom obnašanja dužnosti člana Uprave trgovačkog društva Hrvatske autoceste d.o.o. obvezan postupati sukladno odredbama ZSSI-a.

Općina Mala Subotica je dopisom, KLASA: 042-01/21-01/1, URBROJ: 2109/10-02-21-2 od 16. veljače 2021. dostavila Potvrde o isplaćenom primitku, dohotku, uplaćenom doprinosu, porezu na dohodak i prirezu za 2017., 2018., 2019. i 2021. godinu za obavljanje funkcije člana Općinskog vijeća Općine Mala Subotica za dužnosnika Stjepana Baranašića, pri čemu se u navedenom dopisu navodi kako u 2020. nije bilo isplata. Iz navedenih Potvrda utvrđeno je da je dužnosniku su 2017. isplaćen iznos od 480,00 kn, u 2018. od 960,00 kn, u 2019. od 720,00 kn te u 2021. od 840,00 kn, odnosno u navedenom razdoblju ukupno mu je isplaćeno 3.000,00 kn.

Uvidom na službenoj internetskoj stranici Općine Mala Subotica, utvrđeno je da dana 7. lipnja 2021. konstituirano Općinsko vijeće Općine Mala Subotica za mandatno razdoblje 2021. – 2025. te da je dužnosnik Stjepan Baranašić izabran za člana navedenog predstavničkog tijela i u ovome mandatu.

Člankom 4. stavkom 1. ZSSI-a propisano je da se plaćom dužnosnika, u smislu tog Zakona, smatra svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Člankom 12. ZSSI-a propisano je da dužnosnici koji za vrijeme obnašanja javne dužnosti primaju plaću za dužnost koju obnašaju, ne smiju primati drugu plaću ni naknadu za obnašanje druge javne dužnosti, osim ako je zakonom drugačije propisano.

Člankom 13. stavkom 1. ZSSI-a propisano je da za vrijeme obnašanja javne dužnosti na koju je izabran, odnosno imenovan, dužnosnik ne smije obnašati drugu javnu dužnost, osim ako je zakonom drugačije propisano.

Vezano za dopuštenost obnašanja druge javne dužnosti istodobno s obnašanjem dužnosti iz članka 3. ZSSI-a, sukladno članku 13. stavku 1. ZSSI-a, Povjerenstvo tumači da je člankom 3. stavcima 1. i 2. ZSSI-a propisano tko su dužnosnici u smislu toga Zakona.

Nadalje, pojam dužnosnika u smislu ZSSI-a i pojam javne dužnosti nisu istoznačnice, već je krug javnih dužnosti mnogi širi od kruga dužnosnika definiranog ZSSI-om. Druga javna dužnost iz članaka 13. ZSSI-a podrazumijeva svaku javnu dužnost, bez obzira jesu li obnašatelji te javne dužnosti ujedno i dužnosnici u smislu članka 3. stavaka 1., 2. i 3. ZSSI-a. Tako su članovi predstavničkih tijela jedinica područne (regionalne) samouprave, koje sukladno članku 75. Zakona o lokalnim izborima („Narodne novine“, broj 144/12., 121/16., 98/19., 42/20., 144/20. i 37/21.) biraju građani na neposrednim izborima, nedvojbeno obnašatelji javnih dužnosti, odgovorni prema građanima koji su ih izabrali, iako ih ZSSI ne određuje kao dužnosnike. Povjerenstvo stoga obrazlaže da obavljanje funkcije člana Općinskog vijeća Općine Mala Subotica nedvojbeno predstavlja obnašanje druge javne dužnosti u smislu odredbe članka 13. stavka 1. ZSSI-a.

Odredbom članka 13. stavka 1. ZSSI-a propisana je općenita zabrana obnašanja druge javne dužnosti za vrijeme obnašanja dužnosti iz članka 3. ZSSI-a, koja može biti derogirana ako je posebnim zakonom za pojedine kategorije dužnosnika propisano drukčije.

Stoga se ne može prihvatiti tvrdnja dužnosnika da nespojivost u smislu navedene zakonske odredbe postoji samo kada zakon izričito propisuje da su neke dužnosti nespojive, iz čega bi proizlazilo da je opće pravilo da dužnosnik uvijek može obnašati drugu javnu dužnost, koje bi onda prema ovom shvaćanju isključivo derogirala odredba posebnog zakona koja bi propisivala izričitu nespojivost.

Upravo suprotno, radi se o općoj zakonskoj odredbi kojom je propisana zabrana istodobnog obnašanja druge javne dužnosti, koja se ne primjenjuje samo ako je iznimno drugim zakonom propisano da dužnosnik koji obnaša neku dužnost iz članka 3. ZSSI-a može istodobno obnašati drugu javnu dužnost i to samo onu konkretnu javnu dužnost za koju je to propisano, a ako takav zakon ne postoji ne bi se radilo o pravnoj praznini, jer bi se primjenjivala opća zabrana iz članka 13. stavka 1. ZSSI-a.

Ovo je moguće urediti na način da odgovarajućim zakonima bude propisano da dužnosnik iz članka 3. ZSSI-a može istodobno obnašati druge konkretne navedene javne dužnosti, slijedom čega ne bi mogao obnašati javne dužnosti koje nisu propisane kao spojive, ili na način da mu se zabrani obnašanje konkretnih javnih dužnosti, te bi u toj situaciji mogao obnašati one dužnosti koje nisu propisane kao nespojive.

U ovom slučaju ne postoji poseban zakon koji bi dopuštao specifičnoj kategoriji dužnosnika iz članka 3. ZSSI-a, članovima uprava trgovačkih društava u većinskom državnom vlasništvu, da istodobno obnašaju drugu javnu dužnost, jer niti jednim zakonom članu uprave kao dužnosniku nisu izričito propisane dopuštene, kao niti zabranjene druge javne dužnosti s istodobnim obnašanjem dužnosti člana uprave navedenih trgovačkih društava.

Naime, Povjerenstvo obrazlaže da odredbama Zakona o trgovačkim društvima, kojim je uređen način izbora, prava i obveze predsjednika i članova uprave trgovačkih društava, Zakona o upravljanju državnom imovinom („Narodne novine“ broj 52/18.) kojim se uređuju načela i dokumenti upravljanja državnom imovinom te način i uvjeti upravljanja dionicama i poslovnim udjelima pravnih osoba od posebnog interesa za Republiku Hrvatsku, pa tako i trgovačkog društva Hrvatske autoceste d.o.o., Zakona o cestama, kojim je propisano da trgovačko društvo Hrvatske autoceste d.o.o. upravlja autocestama, gradi ih, održava i rekonstruiraju, osim onih kojima upravlja koncesionar, nije izričito propisano da predsjednik i članovi uprave trgovačkog društva u većinskom državnom vlasništvu ili konkretno članovi uprave trgovačkog društva Hrvatske autoceste d.o.o., kao dužnosnici u smislu članka 3. stavka 1. podstavka 37. ZSSI-a, mogu istovremeno uz obnašanje navedene dužnosti obnašati i drugu javnu dužnost, konkretno dužnost člana predstavničkog tijela lokalne samouprave.

Također, niti odredbama Zakona o lokalnim izborima, kojim se uređuju lokalni izbori, nije propisano da bi članovi uprave trgovačkog društva u većinskom državnom vlasništvu, kao dužnosnici u smislu ZSSI-a, mogli istovremeno uz obnašanja ove dužnosti obnašati neku drugu javnu dužnost, već su člancima 78. i 89. tog Zakona propisane nespojive funkcije s obnašanjem dužnosti župana, gradonačelnika Grada Zagreba, gradonačelnika, općinskog načelnika i njihovih zamjenika te s obnašanjem dužnosti predsjednika i članova županijske skupštine, Gradske skupštine Grada Zagreba, grada i općine, a kako dužnosnik prema ZSSI-u nije dužnosnik po niti jednoj od tih osnova, na njega se isključivo primjenjuju odredbe zakona kao člana uprave trgovačkog društva.

Nadalje, Povjerenstvo u ovome postupku nije razmatralo nalazi li se dužnosnik Stjepan Baranašić u sukobu interesa povodom obnašanja dužnosti člana Uprave trgovačkog društva Hrvatske autoceste d.o.o. te istodobng obavljanja druge javne dužnosti člana Općinskog vijeća Općine Mala Subotica, već je utvrđivalo je li dužnosnik postupio suprotno zakonskoj odredbi kojom je propisana zabrana obnašanja druge javne dužnosti u odnosu na njegovu dužnost člana uprave trgovačkog društva, odnosno postoje li pretpostavke za njezino derogiranje propisane drugim zakonom.

S obzirom na navedeno, imajući u vidu da ne postoji odredba zakona koji se odnosi na članove uprava trgovačkih društava u većinskom državnom vlasništvu, kao generalna odredba, ni na članove Uprave trgovačkog društva Hrvatske autoceste d.o.o., kao posebna odredba, a iz koje bi proizlazilo njihovo pravo na istovremeno obnašanje druge javne dužnosti, u konkretnom slučaju nije ispunjena iznimka propisana člankom 13. stavkom 1. ZSSI-a, te je stoga dužnsonik Stjepan Baranašić obnašanjem dužnosti člana Uprave trgovačkog društva Hrvatske autoceste d.o.o. te istovremenim obavljanjem funkcije člana Općinskog vijeća Općine Mala Subotica, kao druge javne dužnosti počinio povredu odredbe članka 13. stavka 1. ZSSI-a.

Isto tako, u smislu odredbe članka 12. ZSSI-a niti jednim zakonom nije izričito propisano da predsjednik i članovi uprave trgovačkog društva u većinskom državnom vlasništvu, koji već primaju plaću za obnašanje dužnosti uz članka 3. ZSSI-a, mogu istodobno primati naknadu za obnašanje druge javne dužnosti, čime bi bila propisana iznimka od opće zabrane primitka naknade za obnašanje druge javne dužnosti iz navedenog članka.

S obzirom da je utvrđeno da je dužnosnik Stjepan Baranašić primao plaću kao član Uprave trgovačkog društva Hrvatske ceste d.o.o., što je i sam naveo u svom očitovanju, te da je istovremeno ostvarivao naknadu za obavljanje funkcije člana Općinskog vijeća Općine Mala Subotica i to u razdoblju od 2017. do 16. veljače 2021., koja je u 2017. iznosila 480,00 kn, u 2018. 960,00 kn, u 2019. 720,00 kn te u 2021. 840,00 kn, odnosno ukupno 3.000,00 kn, počinio je povredu članka 12. ZSSI-a.

 Dužnosnikov navod da bi nezakonitim obnašanjem druge javne dužnosti, iz članka 13. stavka 1. ZSSI-a, te primitkom naknade za njezino obnašanje, iz članka 12. ZSSI-a, došlo do jedinstvene protupravne radnje ne može se prihvatiti.

Naime, iako se radi o međusobno povezanim okolnostima, nesporno je riječ o dvije situacije s različitim obilježjima (bićem) i različitim zakonskim opisom sadržanim u dvije pravne norme, obzirom da se u prvoj situaciji radi o obnašanju nespojive dužnosti, a u drugoj situaciji o primanju naknade za obnašanje nespojive dužnosti, pa je moguće počiniti povredu jedne od ovih odredbi, ako bi dužnosnik obnašao nespojivu dužnost bez primitka naknade, ili obje odredbe, ako bi za to primao i naknadu.

 U odnosu na navod očitovanja da je dužnosnik Stjepan Baranašić odmah po stupanju na dužnost člana Uprave trgovačkog društva Hrvatske autoceste d.o.o. upoznao Povjerenstvo s okolnošću članstva u Općinskom vijeću Općine Mala Subotica navođenjem podataka o tome u izvješću o imovinskom stanju, ističe se da upoznavanje nadležnog tijela s činjenicama moguće zakonske povrede ne utječe na oslobođenje od zabrana propisanih ZSSI-om. Također, dužnosnik je dužan osobno se upoznati sa zabranama i ograničenjima koje proizlaze iz odredbi svih zakona koje ga izravno obvezuju povodom obnašanja dužnosti, pa tako i odredbama ZSSI-a te je u tome smislu mogao zatražiti mišljenje Povjerenstva iz članka 6. ZSSI-a.

Međutim, iako se u postupku administratovne provjere podnesenog izvješća utvrđuje je li isto pravilno popunjeno, a ne jesu li u istom sadržani elementi pojedinih rubrika eventualno sporni sa stajališta ZSSI-a, u ovoj je situaciji izvješće o imovinskom stanju u kojem su navedene okolnosti moguće zakonske povrede zaprimljeno u 2018., dok je odluka o pokretanju donesena u 2021., odnosno prošlo je tri godine od stjecanja saznanja moguće povrede odredbi ZSSI-a. Ova okolnost svakako je od utjecaja na samo trajanje protupravnog stanja te time i na težinu nastale povrede.

Člankom 42. ZSSI-a propisane su sankcije koje se mogu izreći za povredu odredbi navedenog Zakona. Za povredu odredbi članka 12. i članka 13. ZSSI-a Povjerenstvo može izreći sankcije koje su propisane stavkom 1. članka 42. navedenog Zakona. Prilikom odmjeravanja vrste i visine sankcije Povjerenstvo je cijenilo sve okolnosti konkretnog slučaja iz kojih proizlazi težina povrede i odgovornost dužnosnika.

Kao okolnost koja upućuje na nužnost izricanja sankcije obustave isplate dijela neto mjesečne plaće dužnosnika kao teže vrste sankcije, Povjerenstvo je ocijenilo činjenicu da dužnosnik i nadalje obnaša nespojivu dužnost te da je počinio povredu dvije zakonske odredbe. Kao okolnost koja umanjuje odgovornost dužnosnika i utječe na visinu izrečene sankcije obustave isplate dijela neto mjesečne plaće, Povjerenstvo je cijenilo relativno mali iznos ostvarene naknade za obnašanje druge javne dužnosti te posebice okolnost da je od deklariranja moguće povrede od strane dužnosnika do pokretanja postupka prošlo tri godine.

Cijeneći navedene okolnosti, Povjerenstvo smatra da je za opisanu povredu primjerena sankcija iz članka 42. stavka 1. podstavka 2. ZSSI-a, obustava isplate dijela neto mjesečne plaće u ukupnom iznosu od 2.000,00 kn koja će trajati 4 mjeseca te će se izvršiti u 4 jednaka uzastopna mjesečna obroka, svaki u pojedinačnom iznosu od 500,00 kuna.

Slijedom svega navedenog, odlučeno je kao u točki II izreke.

Slijedom navedenog Povjerenstvo je donijelo odluku kako je navedeno u izreci ovog akta.

PREDSJEDNICA POVJERENSTVA

 Nataša Novaković dipl. iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnik Stjepan Baranašić, osobnom dostavom
2. Objava na internetskoj stranici Povjerenstva
3. Pismohrana